**KISKŐRÖS VÁROS POLGÁRMESTERE**

#### ELŐTERJESZTÉS

(sürgősséggel a Képviselő-testület 2023. április 26.-i ülésére)

**TÁRGY: A KISKŐRÖS 341 HRSZ-ON NYILVÁNTARTOTT, BEÉPÍTETLEN TERÜLET RENDELTETÉSŰ INGATLANRÉSZ ÉRTÉKESÍTÉSE FOGT-RÍMÁR SZILVIA RÉSZÉRE**

Fogt-Rímár Szilvia kiskőrösi lakos vételi szándéknyilatkozatot nyújtott be Kiskőrös Város Polgármesterének címezve a 341 hrsz-on nyilvántartott, Kiskőrös Város Önkormányzata 9/72-ed arányban tulajdonát képező, beépítetlen terület rendeltetésű, összesen 1123 m2 – Önkormányzat tulajdoni aránya 140 m2 - alapterületű ingatlanrész megvásárlása érdekében.

Az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet 12. § (4) bekezdés b) pontja alapján a nettó 10.000.000,- Ft egyedi értéket el nem érő vagyont értékesíteni versenytárgyalás kiírása nélkül, a nemzeti vagyonról szóló 2011. évi CXCVI. törvényben foglaltak figyelembevételével lehet. Az értékesítésre kijelölésről a Polgármester, a tulajdonjog átruházás szerződésben foglalt feltételeinek elfogadásáról a Képviselő-testület dönt. Hivatkozott rendelet 31. § (2) bekezdése alapján a nem kizárólagosan önkormányzati tulajdonban lévő mezőgazdasági ingatlanokat elsősorban elidegenítés útján kell hasznosítani.

A fentiek alapján a Kiskőrös 341 hrsz-on nyilvántartott beépítetlen terület rendeltetésű ingatlan önkormányzati tulajdonrészének értékesítésre történő kijelölése megtörtént.

Az ingatlanforgalmi szakértő által készített szakértői vélemény alapján az ingatlan önkormányzati 9/72-ed tulajdoni részének jelenlegi piaci forgalmi értéke 20.000,- Ft.

A tulajdonjog-átruházással összefüggő költségek a vevőt terhelik.

Az előterjesztés sürgősségét indokolja, hogy a határozat-tervezet az anyagkiküldést követően érkezett a Polgármesteri Hivatalhoz.

A fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2023. április 26.**

**Domonyi László s.k.,**

**polgármester**

## HATÁROZAT-TERVEZET

A Képviselő-testület

1. hozzájárul a Kiskőrös belterületi 341 hrsz-on nyilvántartott, Kiskőrös Város Önkormányzatának 9/72-ed tulajdoni hányadát képező, összesen 1123 m2 – Önkormányzat tulajdoni aránya 140 m2 – alapterületű, kivett beépítetlen terület rendeltetésű ingatlanrész adásvétel útján történő értékesítéséhez, 20.000,- Ft vételáron Fogt-Rímár Szilvia részére, a határozat-tervezet mellékletét képező adásvételi szerződésben foglalt tulajdonjog átruházási feltételekkel.
2. felhatalmazza a polgármestert a határozat-tervezet mellékletét képező adásvételi szerződés aláírására, az ahhoz kapcsolódó egyéb jognyilatkozatok megtételére és a tulajdonjog ingatlan-nyilvántartásba történő átjegyeztetéséhez.

**Felelős:** polgármester

**Határidő:** azonnal